**Predkladacia správa**

Ministerstvo financií Slovenskej republiky predkladá na rokovanie Legislatívnej rady vlády Slovenskej republiky návrh zákona, ktorým sa mení a dopĺňa zákon č. 483/2001 Z. z. o bankách a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony (ďalej len „návrh zákona“).

Dôvodom predloženia návrhu zákona je transpozícia smernice Európskeho parlamentu a Rady (EÚ) 2024/1619 z 31. mája 2024, ktorou sa mení smernica 2013/36/EU, pokiaľ ide o právomoci v oblasti dohľadu, sankcie, pobočky z tretích krajín a environmentálne a sociálne riziká a riziká v oblasti správy a riadenia (Ú. v. EÚ L, 2024/1619, 19.6.2024) (ďalej len „smernica CRD VI“).

Hlavným cieľom úprav obsiahnutých v smernici CRD VI je posilniť odolnosť bankového sektora v EÚ a zaistiť lepšiu ochranu finančnej stability. Smernica CRD VI podporuje harmonizáciu rámca bankového dohľadu a v konečnom dôsledku prehlbuje vnútorný trh pre bankovníctvo. Smernica CRD VI preberá do európskej legislatívy súbor reforiem medzinárodných štandardov (Basel III) dohodnutých Bazilejským výborom pre bankový dohľad.

V súlade s cieľmi smernice CRD VI návrhom zákona dôjde k úprave existujúcich a vytvoreniu nových zákonných pravidiel najmä v týchto oblastiach:

* harmonizovaný prístup k pobočkám z tretích krajín,
* režim správnych sankcií (správne sankcie, pravidelné penále a iné správne opatrenia),
* právomoci Národnej banky Slovenska pri prevodoch aktív alebo záväzkov, pri nadobúdaní a scudzovaní významných účastí bankami, pri zlúčení, splynutí a rozdelení,
* environmentálne a sociálne riziká a riziká v oblasti správy a riadenia,
* úpravy v správe a riadení bánk, posudzovanie vhodnosti členov štatutárneho orgánu, dozornej rady a osôb zastávajúcich kľúčové funkcie v banke,
* právomoci dohľadu a zabezpečenie nezávislosti dohľadu.

Súčasťou návrhu zákona sú aj novely ďalších zákonov súvisiace s transpozíciou smernice CRD VI, úpravy súvisiace s transpozíciou smerníc a spresnením transpozície smerníc v oblasti bankovníctva a riešenia krízových situácií finančných inštitúcií, ktoré sa zameriavajú najmä na riešenie existujúcich nedostatkov regulačného rámca a posilnenie stability a odolnosti inštitúcií pôsobiacich na finančnom trhu, ako aj legislatívne úpravy spočívajúce v spresnení niektorých platných ustanovení zákonov s cieľom reagovať na poznatky a skúsenosti z aplikačnej praxe.

Návrh zákona je v súlade s Európskou chartou miestnej samosprávy.

Návrh zákona bol predmetom predbežného pripomienkového konania. Stála pracovná komisia na posudzovanie vybraných vplyvov pri Ministerstve hospodárstva Slovenskej republiky vyjadrila k návrhu zákona súhlasné stanovisko.

Návrh zákona bol predmetom medzirezortného pripomienkového konania, ktorého vyhodnotenie tvorí prílohu materiálu. Návrh zákona sa predkladá na rokovanie Legislatívnej rady vlády Slovenskej republiky bez rozporov.